### ЗАКОН О ПРИВРЕМЕНИМ ОГРАНИЧЕЊИМА ПРАВА

# ОСНОВНЕ ОДРЕДБЕ

## Предмет закона

### Члан 1.

Овим законом утврђују се основи за привремено ограничење права домаћег или страног, физичког или правног лица (у даљем тексту: лице), на стицање и вршење чланских права, стицање својства предузетника, регистрацију управљачког права, права надзора, права заступања и права обављања привредне делатности (у даљем тексту: привремено ограничење права), у привредном друштву, задрузи, задружном савезу, јавном предузећу, огранку и представништву страног привредног друштва, предузетнику или другом правном лицу које обавља привредну делатност у складу са законом и које је регистровано у Агенцији за привредне регистре (у даљем тексту: привредни субјект), предмет, садржина, поступак и начин вођења Регистра лица са привременим ограничењем права у привредном субјекту (у даљем тексту: Регистар), правне последице регистрације, начин употребе и коришћења података из Регистра, као и друга питања од значаја за привремено ограничење права у привредном субјекту.

## Појмови

### Члан 2.

Поједини појмови употребљени у овом закону имају следеће значење:

1. **Стицање права - јесте стицање чланских права** у привредном субјекту, односно стицање својства предузетника у поступку регистрације тих података привредног субјекта у Агенцији за привредне регистре (у даљем тексту: Агенција);
2. **Регистрација функције – јесте регистрација** функције члана органа управаљања, органа надзора, функције заступања, у поступку регистрације тих података привредног субјекта у Агенцији за привредне регистре (у даљем тексту: Агенција);
3. **Вршење права или функције – јесте вршење** чланских права, односно функције члана органа управљања, органа надзора, заступања, у привредном субјекту који се региструје у Агенцији;
4. **Обављање привредне делатности** – јесте обављање привредне делатности привредног субјеката који се региструје у Агенцији;
5. **Регистар лица са привременим ограничењем права** – јесте јединствена, централна, електронска база података о лицима којима се привремено ограничавају права у привредном субјекту у складу са законом, који води Агенција преко регистратора;
6. **Обвезници достављања података о лицу са привременимм ограничењем права** – јесу државни органи, организације и друга правна лица као вршиоци јавних овлашћења који податке о лицу са привременим ограничењем права, прописане овим законом, достављају у електронској форми, путем електронских сервиса Агенцији, ради регистрације (у даљем тексту: обвезник достављања података);
7. **Обвезници уписа података о лицу са привременим ограничењем права** – јесу државни органи, организације и друга правна лица као вршиоци јавних овлашћења који податке о лицу са привременим ограничењем права, прописане овим законом, уписују путем посебног апликативног софтверског решења за вођење Регистра (у даљем тексту: ЈПИ), које обезбеђује Агенција, ради регистрације (у даљем тексту: обвезник уписа података);
8. **Корисници података** – јесу државни органи и организације који у вођењу јединствених, централних база података, користе податке из Регистра преко ЈПИ;
9. **Статусни регистри** – јесу базе података о физичким и правним лицима, које воде надлежни државни органи и организације Републике Србије, у којима се региструју подаци, који за правну последицу имају стицање, промену регистрованих података и престанак својства физичког и правног лица.
10. **Лице са привременим ограничењем права** – јесте лице које је уписано у Регистар под условима и на начин прописан овим законом (у даљем тексту: лице са привременим ограничењем права);
11. **Привремено ограничење права –** јесте ограничење које за правну последицу има привремену немогућност да лиц**е стекне или врши право или региструје функцију у** привредном субјекту или право обављања привредне делатности, због постојања неког од основа за привремено ограничење права утврђеног законом;
12. **Основи привременог ограничења права** - јесу правне чињенице или радње прописане законом, које су утврдили или извршили обвезници достављања односно уписа података, и које представљају основ за упис у Регистар;
13. **Подаци о привременом ограничењу права** – јесу подаци прописани овим законом, који се односе на утврђене основе привременог ограничења права, а који се размењују између Регистра, обвезника достављања односно уписа података, корисника података и статусних регистара, у складу са овим законом;
14. **Регистрација** – јесте електронски упис, промена, исправка техничке грешке или брисање података о лицу са привременим ограничењем у Регистар, који се врши од стране регистратора или обвезника уписа података путем ЈПИ;
15. **Потврда о извршеној регистрацији** – јесте електронски запис којим се од стране регистратора потврђује да је извршена регистрација у Регистру, која је доступна обвезницима уписа и доставе података, преко ЈПИ;
16. **ЈПИ** - јесте апликативно софтверско решење успостављено од стране Агенције за регистрацију и размену регистрованих података са обвезницима, корисницима, статусним регистрима и регистрима које води Агенција, као и све софтверске компоненте, базе, електронски обрасци и оперативне процедуре које се користе за регистрацију, одржавање, размену и објављивање података о лицу са привременим ограничењем права, у складу са овим Законом;
17. **Почетак важења привременог ограничења права** – јесте датум регистрације тог ограничења у Регистар;
18. **Престанак важења привременог ограничења права** – јесте датум брисања тог ограничења из Регистра;
19. **Регистратор** - јесте овлашћено лице за регистрацију и надзор над оперативним функционисањем Регистра које се спроводе преко ЈПИ. На услове и поступак именовања регистратора, као и на његова овлашћења и обавезе, сходно се примењују одредбе закона којим се уређује рад Агенције за привредне регистре.
20. **Објављивање информације о лицу са привременим ограничењем права** – јесте јавно приказивање идентификационих података привредног субјекта из Регистра који је по једном од основа прописаних овим законом уписано у регистар;
21. **Потврда** - јесте писана или електронска јавна исправа која садржи све историјски регистроване податке о лицу са привременим ограничењем права до тренутка издавања потврде или податак о томе да до тренутка издавања потврде привремено ограничење права лица није било регистровано;
22. **Извод** - јесте писана или електронска јавна исправа која садржи регистроване податке о лицу са привременим ограничењем права, према стању у тренутку издавања извода;
23. **Идентификациони подаци** – јесу име, презиме и ЈМБГ за домаће физичко лице, име, презиме, број пасоша, земља издавања пасоша и/или матични број за странца, пословно име/назив и матични/регистарски број за домаће правно лице које се региструје у Агенцији или у другом надлежном регистру у Републици Србији и пословно име/назив, идентификациони број (матични и/или регистарски број) и земља регистрације за страно правно лице.

## ОСНОВИ за настанак и престанак

## ПРИВРЕМЕНОГ ОГРАНИЧЕЊА ПРАВА

### Члан 3.

Основи за настанак привременог ограничења права јесу:

1. Блокада располагања средствима са рачуна лица у Републици Србији преко којих се врши платни промет, услед неликвидности (неспособности плаћања) дужој од 120 дана непрекидно;
2. Отварање стечајног поступка над правним лицем;
3. Отварање поступка принудне ликвидације над правним лицем;
4. Изречене правоснажне или извршне судске забране и мере безбедности у судском поступку, мере забране у управном поступку и друге изречене мере у поступцима које воде друга правна лица као вршиоци јавних овлашћења, које за правну последицу имају ограничење стицања или вршења права лица у привредном субјекту или обављање привредне делатности.

Основи за престанак привременог ограничења права јесу:

1. Деблокада рачуна лица у Републици Србији преко којих се врши платни промет;
2. Закључење или обустава стечајног поступка над правним лицем;
3. Закључење или обустава поступка принудне ликвидације над правним лицем;
4. Престанак важења правних последица изречених правоснажних или извршних судских забрана или мера безбедности у судском поступку, мера забрана у управном поступку и других изречених мера у поступцима које воде друга правна лица као вршиоци јавних овлашћења, које за правну последицу имају ограничење стицања или вршења права лица у привредном субјекту или обављања привредне делатности.

## Правне последице привременОГ ограничења ПРАВА

### Члан 4.

Привредни субјекат код кога су наступили основи прописани чланом 3. став 1. тачка 1, 2 и 3) овог Закона и лица која врше права или фунције у том привредном субјекту, изузев акционара који поседују мање од 25% акција у јавним акционарским друштвима, не могу стећи право или регистровати функцију у новом или већ постојећем привредном субјекту, до момента стицања основа за престанак привременог ограничења тих права.

Лице код кога су наступили основи прописани чланом 3. став 1. тачка 4) овог Закона не могу стећи и вршити право, регистровати функцију и обављати привредну делатност у привредном субјекту, на начин одређен изреченом правоснажном или извршном судском забраном или мером безбедности или одређеном мером забране у управном поступку за време трајања те забране.

Правне последице из става 1. овог члана производе правно дејство од дана уписа у Регистар и престају да производе правно дејство даном брисања из Регистра.

Ограничење права из става 1. овог члана не односи се на Републику Србију, аутономне покрајине и јединице локалне самоуправе.

# РЕГИСТАР

## пРЕДМЕТ уписа у регистар

### Члан 5.

Предмет уписа у Регистар су лица са привременим ограничењем права.

## САДРЖИНА РЕГИСТРА

**Члан 6.**

Регистар садржи следеће податке:

1. Идентификационе податке о лицу са привременим ограничењем права;
2. Податке о датуму и врсти регистрације;
3. Податке о основу привременог ограничења права, и то: врста акта, број, датум доношења и датум правоснажности или извршности акта којим је одређено привремено ограничење права и потребну номенклатуру за прецизну класификацију ограничења;
4. Податке о почетку и крају важења привременог ограничења права;
5. Идентификационе податке обвезника достављања података и његовом овлашћеном лицу;
6. Идентификационе податке о обвезнику уписа података и његовом овлашћеном лицу.

ИЗВОРИ ПОДАТАКА У РЕГИСТРУ

### Члан 7.

Обвезници достављања података Регистру јесу:

1. Народна Банка Србије за податке о лицима са блокираним банковним рачунима у Републици Србији;
2. Централни регистар, депо и клиринг хартија од вредности ад Београд за податке о акционарима јавних акционарских друштава који су власници најмање 25% акција тих друштава;
3. Надлежни судови Републике Србије, Министарство правде, други државни органи и организације и друга правна лица као вршиоци јавних овлашћења, по испуњености техничких услова, путем електронских сервиса Агенцији достављају податке о лицима којима су правоснажним или извршним судским или управним одлукама изречене мере забране којима се привремено ограничавају права;

Обвезници за упис података о привремном ограничењу права Регистру, јесу:

1. Надлежни судови Републике Србије, државни органи и организације и друга правна лица као вршиоци јавних овлашћења који преко ЈПИ уписују податке о лицима којима су правоснажним или извршним судским или управним одлукама изречене мере забране којима се привремене ограничавају права;
2. Агенција за привредне регистре за податке о стечају и принудној ликвидацији правних лица услед којих долази до привременог ограничења права.

**НАЧИН ВОЂЕЊА РЕГИСТРА**

**Члан 8.**

Регистар се води у електронској форми преко ЈПИ.

Регистрација података се врши путем ЈПИ система који води, управља и одржава Агенција за привредне регистре.

Као датум и време уписа, промене, исправке техничке грешке и брисања података у регистру, узимају се датум и време означено у ЈПИ.

Услови и корисничка права за приступ лица која су овлашћена за рад у ЈПИ, одређује регистратор.

Појединачна права лицима која су овлашћена од стране обвезника за достављање и упис података у Регистар, одређују се посебним споразумима који се закључују између Агенције за привредне регистре и обвезника за достављање и упис података.

# РЕГИСТРАЦИЈА

### Члан 9.

Регистрација се врши по службеној дужности ако су испуњени услови прописани чланом 11. овог закона.

Регистрацију врши регистратор или лице које је овлашћено од стране обвезника уписа података.

## Рок за регистрацију

**Члан 10.**

Обвезник уписа података је дужан да путем ЈПИ, у Регистар упише податке који су предмет регистрације, у року од 24 сата од дана када је основ привременог ограничења правноснажно наступио или од када је постао извршан, а најкасније следећег радног дана ако рок истиче нерадног дана или на дан државног празника.

Обвезник доставе података је дужан да једном дневно, путем веб сервиса, достави податке који су предмет регистрације Регистру, а регистратор је дужан да одмах, без одлагања, путем ЈПИ изврши регистрацију.

Регистратор је дужан да путем ЈПИ, у Регистар упише податке који су предмет регистрације, у року од 24 сата од дана регистрације података у надлежном статусном регистру Агенције, а најкасније следећег радног дана ако рок истиче нерадног дана или на дан државог празника..

## УСЛОВИ ЗА РЕГИСТРАЦИЈУ

### Члан 11.

Да би се извршила регистрација, потребно је да се у Регистар упишу следећи подаци:

1. Идентификациони подаци о лицу са привременим ограничењем права;
2. Идентификациони подаци о привредном субјекту код кога се привремено ограничење права спроводи- ако се ограничење односи за ограничење вршења одређених права или функција;
3. Подаци о датуму и врсти уписа Почетак важења привременог ограничења права;
4. Крај важења привременог ограничења права – ако је унапред одређен;
5. Податке о основу привременог ограничења права;
6. Податке прописане актом којим се одређује класификација основа привременог ограничења права;
7. Идентификационе податке о обвезнику и овлашћеним лицима обвезника за достављање и упис података.

Подзаконски акт из става 1. тачка 7) овог члана којим се одређује класификација основа привременог ограничења права доноси министар надлежан за послове привреде на предлог Агенције.

### ИДЕНТИФИКАЦИЈА ЛИЦА

### Члан 12.

Потврђивање идентитета привредног субјекта и домаћег физичког лица у поступку регистрације врши се преко ЈПИ, од стране лица овлашћеног за упис података у Регистар, а на основу података који се обезбеђују путем ЈПИ из надлежног статусног регистра.

Утврђивање идентитета страног правног и физичког лица врши се у поступку којим се утврђује основ за привремено ограничење права од стране државног органа и организације и другог правног лица као вршиоца јавних овлашћења који утврђује основ за привремено ограничење права.

## Потврда о ИЗВРШЕНОЈ РЕГИСТРАЦИЈИ

### Члан 13.

Потврда о извршеној регистрацији је доступна обвезницима уписа и доставе података у електронском облику, кроз ЈПИ.

## Поступање регистратора

**Члан 14.**

Регистратор преко ЈПИ прати извршење свих појединачних операција и функција система за аутоматску проверу испуњености услова за регистрацију који си прописани овим законом, а нарочито задовољавање форме и садржаја достављених података и верификацију корисничких права овлашћених лица обвезника уписа и доставе података.

### Члан 15.

Ако су испуњени услови за регистрацију, преко ЈПИ аутоматски се врши регистрација података.

Праћење и контрола функционисања аутоматске регистрације је дужност регистратора.

### Члан 16.

Ако се утврди да није испуњен неки од услова за регистрацију у складу са овим законом, ЈПИ аутоматски даје обавештење лицу које је надлежно за регистрацију који од услова за регистрацију није испуњен.

Све док се не испуне сви услови за регистрацију који су прописани овим законом, регистрација података се неће извршити.

Делимична регистрација података није дозвољена.

## Прекид и одлагање регистрације

### Члан 17.

Прекид и одлагање регистрације је могуће само у случају прекида рада ЈПИ услед више силе или техничких разлога.

## Повраћај у пређашње стање

### Члан 18.

У поступку регистрације није дозвољен повраћај у пређашње стање.

## ПРОМЕНА РЕГИСТРОВАНОГ ПОДАТАКА

**Члан 19.**

Промену регистрованог податка врши овлашћено лице за упис тог податка у Регистар.

Промена података у Регистру, који је предмет регистрације или евиденције у надлежним статусним регистрима, врше се аутоматски, путем ЈПИ.

## Исправка ТЕХНИЧКЕ ГРЕШКЕ

### Члан 20.

Сви регистровани подаци сматрају се тачним.

Исправку техничке грешке врши регистратор односно овлашћено лице обвезника уписа тог податка у Регистар, одмах по утврђењу чињенице да је до техничке грешке дошло.

## Брисање регистрованог податка

### Члан 21.

Брисање регистрованог података врши се преко ЈПИ, и то:

1. Брисањем од стране овлашћеног лица обвезника уписа података по истеку рока важности привременог ограничења права, ако рок није одређен;
2. Брисањем од стране овлашћеног лица обвезника уписа података, у случајевима поништаја, укидања правног акта односно клаузуле правоснажности или извршности правног акта, на основу ког је извшен упис привременог ограничења права;
3. Аутоматски по истеку регистрованог рока важности привременог ограничења права или наступањем основа за престанак привременог ограничења права из члана 3. став 2. тач. 1-4 овог закона.
4. Брисањем од стране Регистратора у случају ништавости правног основа за регистрацију или изрицања кривичне санкције из члана 29. овог закона.

## Објављивање и дејство регистрације

### Члан 22.

Након регистрације регистровани подаци о лицу са привременим ограничењем права се преко ЈПИ аутоматски достављају статусним регистрима.

Истовремено са регистрацијом, на интернет страни Агенције се објављују идентификациони подаци привредног субјекта са привременим ограничењем права код којих је утврђен основ из члана 3. став 1. овог закона.

# ПРАВНА СРЕДСТВА

### Члан 23.

Лице које је уписано у регистар по неком од основа за регистрацију, а које сматра да је регистрација података извршена супротно закону, остварује своје право на жалбу или друго прописано правно средство за заштиту својих права према одредбама посебног закона код надлежног органа који је утврдио постојање основа за привремено ограничење права, односно у поступку регистрације у Агенцији у којем је утврђен услов на основу кога је одбачена регистрациона пријава за стицање и вршење права и функције или регистрацију функције.

# КОРИШЋЕЊЕ ПОДАТАКА

## Увид у регистроване податке

### Члан 24.

На захтев лица са привременим ограничењем права регистратор, најкасније у року од два дана од дана пријема захтева, издаје:

1) Извод о регистрованим подацима о лицу са привременим ограничењем права;

2) Потврду о подацима о лицу са привременом ограничењем права.

Захтев из става 1. овог члана, подноси се електронски, путем апликативног софтверског решења који обезбеђује Агенција за привредне регистре или у писаној форми на прописаном обрасцу, а ако образац није прописан, подноси се као поднесак.

Уз захтев се прилаже и доказ о уплати накнаде за издавање извода односно потврде.

# НАКНАДЕ

## Обавеза плаћања накнаде

### Члан 25.

За издавање извода и потврда, као и за друге услуге које пружа Агенција, подносилац захтева плаћа накнаду у складу са прописима којима се уређује правни положај и надлежност Агенције.

# ЕЛЕКТРОНСКА ОБРАДА И КОРИШЋЕЊЕ ПОДАТАКА

## Надлежност за прописивање начина и услова електронске обраде и коришћења података

### Члан 26.

Начин и услови електронског преноса, преузимања, обраде и коришћења регистрованих и евидентираних података у регистар привремених ограничења права, електронски протоколи, ауторизацију приступа, привилегије корисника система, комуникације, стандарда и формата за размену података кроз ЈПИ, технички услови за достављање података преко ЈПИ уређују се подзаконским актом који доноси министар надлежан за послове привреде, на предлог Агенције.

# КАЗНЕНА ОДРЕДБА

## Кривично дело

### Члан 27.

Ко у Регистар упише неистинит податак у намери да се такав податак у поступку регистрације употреби као прави, казниће се казном затвора од три месеца до пет година.

# ПРЕЛАЗНА И ЗАВРШНА ОДРЕДБА

**Члан 28.**

Почев од 01. 01. 2017. године временско трајање блокаде располагања средствим са рачуна лица у Републици Србији услед неликвидности, из члана 3. став 1. тачка 1 овог закона представља основ за настанак привременог ограничења права уколико је то временско трајање дуже од 60 дана непрекидно.

## Рок за доношење подзаконских аката

### Члан 29.

Подзаконски прописи из члана 11. став 2. и члана 27. биће донети у року од 6 месеци од дана ступања на снагу овог Закона.

## Ступање на снагу и почетак примене

### Члан 30.

Овај закон ступа на снагу осмог дана од дана објављивања у „Службеном гласнику Републике Србије”, а почиње да се примењује 01.10.2015. године.